**STEFNUSKRÁ HANNESARHOLTS SJÁLFSEIGNARSTOFNUNAR**

Hannesarholt lýsir vilja til :

1. að **opna húsið**  að Grundarstíg 10 fyrir almenningi, húsið sem Hannes Hafstein skáld og fyrsti ráðherra Íslands byggði fyrir sig og fjölskyldu sína árið 1915 og var síðasta heimili hans. Húsið er í hópi fyrstu fimmtán steinsteyptra húsa í Reykjavík og er sögulegt fyrir margra hluta sakir, staðsett í Þingholtunum þar sem endurómur sögunnar er sterkur.

2. að húsið verði **umgjörð** utan um mannbætandi starfsemi af ýmsum toga, þar sem menning, listir og fræði eiga stefnumót við fólk á öllum aldri og úr ólíkum þjóðfélagshópum og áhersla er lögð á samræðu og frjáls skoðanaskipti.

3. að **eiga samleið** með og taka þátt eftir föngum í uppbyggjandi starfsemi annarra menningarstofnana í borginni og sameiginlegra viðburða, svo sem Vetrarhátíð, Hönnunarmars, Barnamenningarhátíð, Bókmenntahátíð, Menningarnótt og Iceland airwaves, svo eitthvað sé nefnt.

4. að þiggja **andblæ að utan.** Hannesarholt vill bjóða erlendum aðilum að deila list sinni og fræðum með gestum Hannesarholts eftir föngum, í anda Hannesar Hafstein, sem skildi þörfina fyrir menningarlegan innblástur erlendis frá.

Í stefnumörkun og starfi Hannesarholts er sjónum beint að **fortíð - nútíð og framtíð.**

**Fortíð:** Hannesarholt vill heiðra minningu og framlag Hannesar Hafstein og hans kynslóðar, sem lagði grunninn að nútíma borgarmenningu á Íslandi. Áherslan er á **gildi sögunnar** fyrir samtímann og framtíðina.

**Nútíð:** Hannesarholt vill **rækta það besta** í nútímanum, í gegnum menningu og listir og samveru allra kynslóða og ólíkra þjóðfélagshópa.

**Framtíð:** Hannesarholt vill ýta undir **jákvæða, gagnrýna hugsun** í íslensku samfélagi og samræðu sem nýtir ólíkar skoðanir og færir **sögulegt samhengi.** Til að þjóð farnist vel þarf hún að muna hver hún er, þannig er framtíðin bjartari.

Staðfest af stjórn og menningarráði í september 2016